
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 aprilie 2012

	Nr.
	27/ 27


R A P O R T
asupra proiectului de Lege pentru ratificarea Acordului între România şi Statul Israel în domeniul securităţii sociale, semnat la    Ierusalim la 28 februarie 2011
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx 27 din 13 februarie 2012 cu dezbaterea pe fond, în procedură de urgenţă, a proiectului de Lege pentru ratificarea Acordului între România şi Statul Israel în domeniul securităţii sociale, semnat la Ierusalim la 28 februarie 2011. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1310/12.11.2011)
· avizul favorabil al Comisiei juridice, de disciplină şi imunităţi (nr.31/84/14.02.2012)
· avizul favorabil al Comisiei de politică externă (nr. Plx.27/21.02.2012).
Acordul supus ratificării are ca obiect de reglementare recunoaşterea şi totalizarea perioadelor de asigurare realizate pe teritoriul celor două state la acordarea pensiei. Acordul se va aplica legislaţiei române privind pensiile pentru limită de vârstă, invaliditate şi urmaş, ajutoarelor pentru deces şi alocaţiilor pentru copii, iar legislaţiei israeliene în ceea ce priveşte asigurarea pentru bătrâneţe şi urmaş, asigurarea pentru invaliditate şi asigurarea pentru copii.
Comisia propune Plenului Camerei Deputaţilor aprobarea proiectului de lege în forma prezentată întrucât acest Acord se dovedeşte deosebit de important în contextul în care mulţi lucrători români şi-au desfăşurat activitatea în Israel, iar acest document le furnizează posibilitatea totalizării perioadelor de asigurare la acordarea pensiei.
Proiectul de lege  face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile din şedinţa comisiei din data de 6 martie 2012 a participat în conformitate cu prevederile art.55 din Regulamentul Camerei Deputaţilor, doamna Ivona Patali, director adjunct în cadrul Direcţiei Relaţii Externe din Ministerul Muncii, Familiei şi Protecţiei Sociale.
În urma finalizării dezbaterilor din data de 28 martie 2012, proiectul de lege a fost adoptat cu unanimitate de voturi.

La lucrările comisiei au fost prezenţi 13 deputaţi, din totalul de 25 membri ai comisiei.

Camera Deputaţilor este prima cameră sesizată, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

